ЛIыхъужьыгъэм и дерс
Къэбэрдей-Балъкъэрым щыIэ «Эльбрус» СОБР-м и хэщIапIэм Хэкум и хъумакIуэм и махуэм ирихьэлIэу щекIуэкIащ «ЛIыхъужьыгъэм и дерс» зыфIаща гъэлъэгъуэныгъэхэр. Илъэс къэси хуэдэу, ар къызэрагъэпэщащ КъБР-м и МВД-м и СОБР-мрэ Экстремизмэм пэщIэтынымкIэ центрымрэ. Зэхуэсым кърагъэблэгъат Бахъсэн къалэ, Бахъсэн, Дзэлыкъуэ куейхэм я курыт еджапIэхэм я класс нэхъыжьхэм щIэсхэр.
Зыгъэсэныгъэхэр йокIуэкI.
«ЛIыхъужьыгъэм и дерсым» и къалэн нэхъыщхьэу щытащ щIалэгъуалэм я гум хэкупсэр къыщызэщIэгъэушэныр, Хэкум хуэпэжу, абы и хъумэным сытым дежи хуэхьэзыру зэрыщытын хуейр ягурыгъэIуэныр.
«Эльбрус» СОБР-р 1993 гъэм щIышылэм и 18-м къызэрагъэпэщащ. А зэманым ди къэралым щекIуэкIа зэхъуэкIыныгъэхэм къыдэкIуэу, щIэпхъаджащIэ гупхэри нэхъыбэ хъуащ, Кавказ Ищхъэрэри абы къыдэкIуэу. ЦIыхухэр яукIыу, ядыгъуу, гъэр ящIу куэдрэ къэхъурт икIи Налшык и СОБР-м и лэжьакIуэхэр махуэм къриубыдэу спецоперацэ зыбжанэ ирагъэкIуэкIын хуей хъурт. «Эльбрус»-р къыщагъэсэбэп унэтIыныгъэхэм кIуэ пэтми нэхъ зиубгъурт.
1995 гъэм и гъатхэпэр «Эльбрус»-м и къэпщытакIуэ лъэхъэнэу къалъытэ. Ахэр хэтащ Шэшэн республикэм хыхьэ Ачхой-Мартан щIыналъэм и Самашки къуажэм щекIуэкIа IэщэкIэ зэщIэузэда къарухэм я зэдай операцэм. Къуажэр къащта нэужь, иджыри мазэрэ ныкъуэкIэ «Эльбрус»-м къалэн зэмылIэужьыгъуэхэр Шэшэным щигъэзэщIащ.
Налшык дэт IэщэкIэ зэщIэузэда къарухэм я IуэхущIапIэхэм 2005 гъэм и жэпуэгъуэм къыщытеуам зэпэщIэтыныгъэм хэтащ «Эльбрус»-м и зауэлIхэри. А зэзауэм хэкIуэдащ «Эльбрус»-м и командирым и къуэдзэ Къалмыкъ Руслан. КъыкIэлъыкIуэ илъэсхэми СОБР-м хэщIыныгъэ зыбжанэ игъуэтащ. Ауэ абы къимыгъэдзыхэ хъумакIуэхэм мамыр гъащIэр нобэр къыздэсым яхъумэ.
Налшык и СОБР-м зыгъэсэныгъэхэр жэщ, махуэ ямыIэу, сыт хуэдэ щIыналъэми щрагъэкIуэкI. Ар гъэщIэгъуэнкъым — «Эльбрус»-м и зауэлIыр сытым дежи хуэхьэзыру щытын хуейщ IэщэкIэ зэщIэузэда лейзехьэм зэрыIущIэнум. Абы теухуауэ щытащ СОБР-м и зыкъэгъэлъэгъуэныгъэхэм ящыщ зыри. Сценарийр зэрызэхагъэувамкIэ, къат куэду зэтет унэм и пэшхэм ящыщ зым цIыху гъэру щаубы-дат щIэпхъаджащIэхэм. Гъэрхэр кърагъэу-тIыпщыжри, щIэпхъаджащIэхэр «Эльбрус»-м хэтхэм яубыдащ. А псоми хуабжьу дихьэхауэ кIэлъыплъащ къекIуэлIахэр.
КъыкIэлъыкIуэу хьэщIэхэм ирагъэлъэгъуащ икIи кIэщIу и гугъу хуащIащ СОБР-м къигъэсэбэп Iэщэхэмрэ техникэхэмрэ я зэхэтыкIэм. АдэкIэ «Эльбрус»-м и лэжьакIуэхэм я Iэрыхуагъэр щагъэлъэгъуащ IуэхущIапIэм дэт нэщанэуапIэм.
Махуэ къэс ирагъэкIуэкI лэжьыгъэхэм къыдэкIуэу, СОБР-м и офицерхэм зэман къыдагъэкIыф МВД-м и IуэхущIапIэхэм я деж щрагъэкIуэкI зэхьэзэхуэхэм хэтыну. Къэралым, дуней псом, щIыналъэ зэпеуэхэм хэтахэм зыIэрагъэхьа кубокхэр, медалхэр, грамотэхэр хуабжьу дихьэхауэ зэпаплъыхьащ школакIуэхэм.
«Эльбрус» СОБР-м щрагъэкIуэкIа зыплъыхьакIуэм и кIэухыу сабийхэм IэфIыкIэ Iэнэ къахуигъэуващ «Симба» IэфIыкIэ щащI фабрикэм и унафэщI, хьэрычэтыщIэ ЛIуп Аслъэн.
КъызэгъэпэщакIуэхэм сабийхэр къагъэгугъащ къыкIэлъыкIуэу накъыгъэ махуэшхуэ-хэм ирихьэлIэу иджыри IуэхущIапIэм кърагъэблэгъэну.
ЖЫЛАСЭ Замир.
Сурэтхэр Холлаевэ Любэ трихащ.
